ΚΑΝΟΝΙΣΜΟΣ (ΕΟΚ) αριθ. 443/72 ΤΟΥ ΣΥΜΒΟΥΛΙΟΥ της 29ης Φεβρουαρίου 1972 περί εισφορών που εφαρμόζονται στο ελαιόλαδο που έχει υποβληθεί σε διαδικασία εξευγενισμού καθώς και σε ορισμένα προϊόντα που περιέχουν ελαιόλαδο

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί ιδρύσεως κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 2727/71(2), και ιδίως το άρθρο 14 παράγραφος 2 και το άρθρο 15 παράγραφος 3,

τον κανονισμό αριθ. 162/66/ΕΟΚ του Συμβουλίου της 27ης Οκτωβρίου 1966 περί των συναλλαγών λιπαρών ουσιών μεταξύ της Κοινότητος και της Ελλάδος(3), και ιδίως το άρθρο 3 παράγραφος 2, το άρθρο 5 παράγραφος 3 και το άρθρο 9,

την πρόταση της Επιτροπής,

Εκτιμώντας:

ότι το άρθρο 14 παράγραφος 2 και το άρθρο 15 παράγραφος 3 του κανονισμού αριθ. 136/66/ΕΟΚ προβλέπουν ότι το Συμβούλιο θεσπίζει τις αναγκαίες διατάξεις για την εφαρμογή του καθεστώτος των εισφορών για το ελαιόλαδο που έχει υποβληθεί σε διαδικασία εξευγενισμού, στις ελαίες που περιλαμβάνονται στις διακρίσεις 07.01 Ν και 07.03 Α, εξαιρέσει εκείνων που προορίζονται για άλλες χρήσεις εκτός από την παραγωγή ελαίου, καθώς και για προϊόντα που αναφέρονται στο άρθρο 1 παράγραφος 2 τμήμα ε) του κανονισμού αυτού-

ότι για τα ελαιόλαδα που έχουν υποβληθεί σε διαδικασία εξευγενισμού, το μεταβλητό στοιχείο της εισφοράς πρέπει να αντιστοιχεί στην εισφορά που εφαρμόζεται στην ποσότητα, που δύναται να καθορίζεται κατ' αποκοπή, μη εξευγενισμένου ελαιολάδου απαραιτήτου για την παραγωγή τους-

ότι η ποσότητα αυτή πρέπει να καθορισθεί διαφορετικά όσον αφορά, αφ' ενός το εξευγενισμένο ελαιόλαδο και το αγνό ελαιόλαδο και αφ' ετέρου το εξευγενισμένο πυρηνέλαιο, το μίγμα εξευγενισμένου πυρηνελαίου και ελαιολάδου-

ότι το σταθερό στοιχείο αυτής της εισφοράς προορίζεται να εξασφαλίσει κάποια προστασία στις βιομηχανίες εξευγενισμού- ότι οι βιομηχανίες που εξευγενίζουν το πυρηνέλαιο ευρίσκονται σε μειονεκτική θέση λόγω της ειδικής καταστάσεως των ιδίων αυτών των βιομηχανιών ορισμένων τρίτων χώρων- ότι, κατά συνέπεια, το σταθερό στοιχείο των εισφορών που εφαρμόζονται στις δύο κατηγορίες ελαίων πρέπει να υπολογισθεί επί διαφορετικής βάσεως-

ότι για τις ελαίες που αναφέρονται ανωτέρω, η εισφορά πρέπει να υπολογίζεται βάσει της εισφοράς που εφαρμόζεται στο ελαιόλαδο, σύμφωνα με την περιεκτικότητα σε έλαιο του εισαγομένου προϊόντος- ότι πρέπει να μειούται αυτή η εισφορά κατά το ποσό που προκύπτει από την εφαρμογή επί της αξίας του εισαγομένου προϊόντος του δασμού του Κοινού Δασμολογίου- ότι πρέπει να καθορισθεί το ποσό αυτό κατ' αποκοπή, με βάση την τιμή των ελαίων αυτών στη διεθνή αγορά-

ότι οι εισφορές που εφαρμόζονται σε ορισμένα προϊόντα που περιέχουν ελαιόλαδο πρέπει να υπολογίζονται με βάση την κανονική περιεκτικότητά τους σε έλαιο- ότι πρέπει να καθορισθούν κατ' αποκοπή, λαμβάνοντας υπόψη την ανάγκη προφυλάξεως έναντι πρακτικής που είναι δυνατόν να διαταράξει την αγορά του ελαιόλαδου-

ότι, όσον αφορά τις εισαγωγές των προϊόντων που έχουν εξ ολοκλήρου παραχθεί στην Ελλάδα και απ' ευθείας μεταφερθεί από το κράτος αυτό στην Κοινότητα, το άρθρο 4 παράγραφος 2 και το άρθρο 5 παράγραφος 3 του κανονισμού αριθ. 162/66/ΕΟΚ προβλέπουν ότι το Συμβούλιο θεσπίζει τις αναγκαίες διατάξεις για την εφαρμογή του καθεστώτος των εισφορών για το ελαιόλαδο που έχει υποβληθεί σε διαδικασία εξευγενισμού, για τις ελαίες που υπάγονται στη διάκριση 07.01 Ν και 07.03 Α, εξαιρέσει εκείνων που προορίζονται για χρήσεις άλλες εκτός από την παραγωγή ελαιολάδου, καθώς και για τα προϊόντα που αναφέρονται στο άρθρο 1 παράγραφος 2 τμήμα ε) του κανονισμού αριθ. 136/66/ΕΟΚ- ότι πρέπει να καθορισθεί γι' αυτές τις εισαγωγές καθεστώς εισφορών ανάλογο με το γενικό καθεστώς που προβλέπεται ανωτέρω,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τα ελαιόλαδα που έχουν υποβληθεί σε διαδικασία εξευγενισμού, τα οποία υπάγονται στη διάκριση 15.07 Α Ι του Κοινού Δασμολογίου, κατά την εισαγωγή προελεύσεως τρίτων χωρών και κατά την εισαγωγή προϊόντων που δεν έχουν εξ ολοκλήρου παραχθεί στην Ελλάδα ή δεν έχουν απ' ευθείας μεταφερθεί από τη χώρα αυτή στην Κοινότητα, το ποσό των εισφορών καθορίζεται σύμφωνα με τις διατάξεις των άρθρων 2 και 3.

Άρθρο 2

1. Για τα ελαιόλαδα που υπάγονται στη διάκριση 15.07 Α Ι α) του Κοινού Δασμολογίου, το μεταβλητό στοιχείο της εισφοράς που εφαρμόζεται σε 100 κιλά των προϊόντων αυτών είναι ίσο με την εισφορά που εφαρμόζεται σε 111 κιλά ελαιολάδου που αναφέρεται στο άρθρο 13 του κανονισμού αριθ. 136/66/ΕΟΚ.

2. Το σταθερό στοιχείο είναι ίσο με 3,20 λογιστικές μονάδες ανά 100 κιλά εισαγομένου προϊόντος.

Άρθρο 3

1. Για τα ελαιόλαδα που υπάγονται στη διάκριση 15.07 Α Ι β) του Κοινού Δασμολογίου, το μεταβλητό στοιχείο της εισφοράς που εφαρμόζεται σε 100 κιλά του προϊόντος αυτού είναι ίσο με την εισφορά που εφαρμόζεται σε 149 κιλά ελαιόλαδου που αναφέρεται στο άρθρο 13 του κανονισμού αριθ. 136/66/ΕΟΚ.

2. Το σταθερό στοιχείο είναι ίσο με 6 λογιστικές μονάδες ανά 100 κιλά εισαγομένου προϊόντος.

Άρθρο 4

Για τα έλαια που έχουν υποβληθεί σε διαδικασία εξευγενισμού, που έχουν εξ ολοκλήρου παραχθεί στην Ελλάδα και απ' ευθείας μεταφερθεί από τη χώρα αυτή στην Κοινότητα, η ποσότητα ελαίου που αναφέρεται στο άρθρο 4 παράγραφος 1 δεύτερο εδάφιο του κανονισμού αριθ. 162/66/ΕΟΚ καθορίζεται σε 111 κιλά για τα έλαια της διακρίσεως 15.07 Α Ι α) του Κοινού Δασμολογίου και σε 149 κιλά για τα έλαια της διακρίσεως 15.07 Α Ι β) του Κοινού Δασμολογίου.

Άρθρο 5

1. Η εισφορά που εφαρμόζεται σε 100 κιλά ελαιών που υπάγονται στη διάκριση 07.01 Ν ΙΙ και 07.03 Α ΙΙ του Κοινού Δασμολογίου κατά την εισαγωγή προελεύσεως τρίτων χωρών και κατά την εισαγωγή προϊόντων που δεν έχουν εξ ολοκλήρου παραχθεί στην Ελλάδα ή που δεν έχουν απ' ευθείας μεταφερθεί από τη χώρα αυτή στην Κοινότητα, είναι ίση με την εισφορά που εφαρμόζεται σε 22 κιλά ελαιόλαδου που αναφέρεται στο άρθρο 13 του κανονισμού αριθ. 136/66 ΕΟΚ, μειουμένη κατά το ποσό που αναφέρεται στο άρθρο 15 παράγραφος 1 δεύτερη φράση του εν λόγω κανονισμού. Το τελευταίο αυτό ποσό καθορίζεται κατ' αποκοπή κατά τη διαδικασία που αναφέρεται στο άρθρο 38 του εν λόγω κανονισμού με βάση την αξία των προϊόντων αυτών στη διεθνή αγορά ή, ελλείψει τιμών, από την αξία του ελαιόλαδου στη διεθνή αγορά, λαμβάνοντας υπόψη, στην τελευταία αυτή περίπτωση, τα έξοδα μεταποιήσεως των ελαιών σε έλαιο.

2. Κατά την εισαγωγή των προϊόντων που αναφέρονται στην παράγραφο 1, που έχουν εξ ολοκλήρου παραχθεί στην Ελλάδα και απ' ευθείας μεταφερθεί από τη χώρα αυτή στην Κοινότητα, η εισφορά που εφαρμόζεται σε 100 κιλά προϊόντων είναι ίση με την εισφορά που εφαρμόζεται σε 22 κιλά ελαιόλαδου που αναφέρεται στο άρθρο 3 του κανονισμού αριθ. 162/66/ΕΟΚ.

Άρθρο 6

1. Για τα προϊόντα που αναφέρονται στο άρθρο 1 παράγραφος 2 τμήμα ε) του κανονισμού αριθ. 136/66/ΕΟΚ, κατά την εισαγωγή προϊόντων που δεν έχουν εξ ολοκλήρου παραχθεί στην Ελλάδα ή που δεν έχουν απ' ευθείας μεταφερθεί από τη χώρα αυτή στην Κοινότητα, η εισφορά υπολογίζεται σύμφωνα με τις διατάξεις της παραγράφου 2.

2. Με την επιφύλαξη των διατάξεων του άρθρου 15 παράγραφος 2 δεύτερο εδάφιο του κανονισμού αριθ. 136/66/ΕΟΚ, το ποσό της εισφοράς που εφαρμόζεται σε 100 κιλά προϊόντος είναι ίσο:

- για τα προϊόντα που υπάγονται στη διάκριση 15.15 Α Ι του Κοινού Δασμολογίου, με την εισφορά που εφαρμόζεται σε 50 κιλά ελαιόλαδου που αναφέρεται στο άρθρο 13 του κανονισμού αριθ. 136/66/ΕΟΚ-

- για τα προϊόντα που υπάγονται στη διάκριση 15.17 Α II του Κοινού Δασμολογίου, με την εισφορά που εφαρμόζεται σε 80 κιλά ελαιόλαδο που αναφέρεται στο άρθρο 13 του κανονισμού αριθ. 136/66/ΕΟΚ-

- για τα προϊόντα που υπάγονται στη διάκριση 23.04 Α του Κοινού Δασμολογίου, με την εισφορά που εφαρμόζεται σε 8 κιλά ελαιόλαδου που αναφέρεται στο άρθρο 13 του κανονισμού αριθ. 136/66 ΕΟΚ.

Άρθρο 7

1. Η εισφορά που εφαρμόζεται κατά την εισαγωγή των προϊόντων που αναφέρονται στο άρθρο 1 παράγραφος 2 τμήμα ε) του κανονισμού αριθ. 136/66/ΕΟΚ που έχουν εξ ολοκλήρου παραχθεί στην Ελλάδα και απ' ευθείας μεταφερθεί από τη χώρα αυτή στην Κοινότητα υπολογίζεται σύμφωνα με τις διατάξεις της παραγράφου 2.

2. Με την επιφύλαξη των διατάξεων του άρθρου 5 παράγραφος 2 δεύτερο εδάφιο του κανονισμού αριθ. 162/66/ΕΟΚ, το ποσό της εισφοράς που εφαρμόζεται σε 100 κιλά προϊόντος είναι ίσο:

- για τα προϊόντα που υπάγονται στη διάκριση 15.17 Α Ι του Κοινού Δασμολογίου, με την εισφορά που εφαρμόζεται σε 50 κιλά ελαιόλαδου που αναφέρεται στο άρθρο 3 του κανονισμού αριθ. 162/66/ΕΟΚ-

- για τα προϊόντα που υπάγονται στη διάκριση 15.17 Α ΙΙ του Κοινού Δασμολογίου, με την εισφορά που εφαρμόζεται σε 80 κιλά ελαιόλαδου που αναφέρεται στο άρθρο 3 του κανονισμού αριθ. 162/66/ΕΟΚ-

- για τα προϊόντα που υπάγονται στη διάκριση 23.04 Α του Κοινού Δασμολογίου με την εισφορά που εφαρμόζεται σε 8 κιλά ελαιόλαδου που αναφέρεται στο άρθρο 3 του κανονισμού αριθ. 162/66/ΕΟΚ.

Άρθρο 8

Η περιγραφή των χαρακτηριστικών των ελαιόλαδων που έχουν υποβληθεί σε διαδικασία εξευγενισμού και των καταλοίπων της διακρίσεως 15.17 Α καθώς και η διάκριση μεταξύ των ελαίων που αναφέρονται στο άρθρο 2 και εκείνων που αναφέρονται στο άρθρο 3 καθορίζεται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Άρθρο 9

Οι εισφορές που αναφέρονται στα άρθρα 1, 4, 5, 6, και 7 καθορίζονται από την Επιτροπή κατά τις ίδιες ημερομηνίες και εφαρμόζονται κατά τη διάρκεια της ιδίας περιόδου με εκείνες που προβλέπονται για την εισφορά για το ελαιόλαδο που αναφέρεται στο άρθρο 13 του κανονισμού αριθ. 136/66/ΕΟΚ.

Άρθρο 10

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1972. Ο κανονισμός αριθ. 166/66/ΕΟΚ του Συμβουλίου της 27ης Οκτωβρίου 1966 περί των εισφορών που εφαρμόζονται στο ελαιόλαδο που έχει υποβληθεί σε διαδικασία εξευγενισμού καθώς και σε ορισμένα προϊόντα που περιέχουν ελαιόλαδο(4) καταργείται από την ίδια ημερομηνία.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 29 Φεβρουαρίου 1972.

Για το Συμβούλιο

Ο Πρόεδρος

J. P. BUCHLER

(1) ΕΕ αριθ. 172 της 30.9.1966,σ. 3025/66.

(2) ΕΕ αριθ. Ν 282 της 23.12.1971, σ. 8.

(3) ΕΕ αριθ. 197 της 29.10.1966, σ. 3393/66.

(4) ΕΕ αριθ. 197 της 29.10.1966, σ. 3400/66.